作者：吴文英
词牌/韵律：西平乐慢・西平乐

paragraphs: 岸压邮亭，路敧华表，堤树旧色依依。
红索新晴，翠阴寒食，天涯倦客重归。
叹废绿平烟带苑，幽渚尘香荡晚，当时燕子，无言对立斜晖。
追念吟风赏月，十载事，梦惹绿杨丝。
画船为市，夭妆艳水，日落云沈，人换春移。
谁更与、苔根洗石，菊井招魂，漫省连车载酒，立马临花，犹认荐红傍路枝。
歌断宴阑，荣华露草，冷落山丘，到此徘徊，细雨西城，羊昙醉后花飞。